Die nuwe Suid-Afrika: 'Stap net aan!' sê man voor mesmoord
Mnr. Cedric Allen
Die begrafnis van mnr. Cedric Allen (64) van Elspark, Germiston, gaan Saterdag vanuit dieselfde kerk gehou word waarheen sy vrou, Heather, eergisteraand op pad was toe die egpaar in hul huis oorval is.
"Sy het altyd die drie huise ver na die kerk ge­stap vir koor­oefening. Dinsdagaand het sy haar papiere met die liedere vergeet en omgedraai om dit te gaan haal.
"Die aanvaller het haar by die hek aangeval en net gesê: 'Keep on walking'," het mev. Martha Jansen van Vuuren, mev. Allen se suster,
Die aanvaller het die huis agter mev. Allen binnegegaan en mnr. Allen dadelik met 'n mes in die nek gesteek toe hulle die kamer binnekom. Hy is drie keer in die nek gesteek en sy hoofslagaar is getref.
Die aanvaller het mev. Allen na haar werkkamer gedwing waar hy haar met die koord van die brei- en naaimasjien vasgebind het.
Intussen het die ander koor­lede onrustig geraak omdat hulle 'n man by haar huis gesien ingaan het en sy nie by die koor­oefening opgedaag het nie.
"Gelukkig het een van hulle kom kyk wat aangaan en die knoppie by die hek gedruk.
"Met dié het die aanvaller agter in die tuin ingehardloop.
"Heather het die hek oopgemaak en die aanvaller is by die hek uit," het Jansen van Vuuren gesê.
Die huis is in Fulmarstraat, drie huise weg van die Ou Apostoliese Kerk.
Volgens kol. Andy Pieke, woordvoerder van die Germiston-polisie, het die aanvaller in die rigting van Kingfisherlaan gehardloop.
Die man wat kom ondersoek instel het, is in sy Volkswagen agterna.
Hy het die aanvaller blykbaar twee keer met die motor gestamp, maar dié het elke keer verder gehardloop.
By die Total-vulstasie in Kingfisherlaan het hy in 'n wagtende bruinrooi Toyota Corolla gespring, die Volkswagen gestamp en weggejaag.